Столична община пусна платформа за въпроси от граждани за COVID - 19 Системата ще предоставя за гражданите кратка , точна и актуална информация по основните въпроси , свързани с коронавируса На сайта на Столичната община вече е активна новата Единна информационна система ( ЕИС ) по въпросите за COVID - 19 . Системата е изградена с безвъзмездното съдействие на софийския офис на SAP България , филиал на световния софтуерен лидер SAP SE у нас . Платформата е достъпна през страницата за COVID - 19 на Столичната община на адрес https://www.sofia.bg/covid-19 и предоставя за гражданите кратка , точна и актуална информация по основните въпроси – какво да правим ако имаме съмнения , че сме били в контакт със заразени лица ; какво да правим , ако сме възрастни или трудноподвижни хора ; какво да правим , ако имаме деца , ако скоро сме се завърнали от чужбина и др . Системата е интерактивна , с лесна навигация води ползвателя до конкретния казус , от който се интересува , а информацията се обновява постоянно . Целта й е да предоставя най - актуалната и полезна информация на едно място , без да се налага гражданите да посещават различни страници на различни институции . В допълнение , ЕИС улеснява получаването на обратна връзка относно проблемите на столичани , от какво се вълнуват и какви затруднения изпитват , а доброволци и дарители могат да заявят възможностите си за оказване на съдействие . Технологията е предоставена по инициатива на екипа на SAP България в София , които се свързаха с новосъздаденото в Столичната община звено по Дигитализация , иновации и икономическо развитие ( Innovative Sofia ) , за да предложат безвъзмездно внедряване на софтуерното приложение . От началото на извънредното положение редица столични технологични компании активно предлагат идеи и готови за прилагане решения в помощ на гражданите и на управлението на града в кризисната ситуация . Столичният кмет Йорданка Фандъкова и екипите на Innovative Sofia и Invest Sofia изказват огромна благодарност към стартъп и IT компаниите в София за готовността им да помогнат с решения за града .